SET ต่ออายุ MOU ตลาดหุ้นกัมพูชา เน้นขยายโอกาสลงทุนสองประเทศ
SET ลงนามต่ออายุ MOU ตลาดหลักทรัพย์กัมพูชา พัฒนาตลาดทุนทั้งสองประเทศอย่างต่อเนื่อง เน้นขยายโอกาสลงทุนธุรกิจ พร้อมจัดกิจกรรม networking หวังผลักดันตลาดทุนภูมิภาค CLMVT ให้เป็นที่สนใจของผู้ลงทุนทั่วโลก
20 มิ.ย. 2559

นางเกศรา มัญชุศรี กรรมการและผู้จัดการ ตลาดหลักทรัพย์แห่งประเทศไทย (SET) เปิดเผยว่า ตลาดหลักทรัพย์แห่งประเทศไทย และตลาดหลักทรัพย์กัมพูชา ได้ลงนามต่ออายุบันทึกข้อตกลงความร่วมมือ (Memorandum of Understanding: MoU) เพื่อส่งเสริมการพัฒนาตลาดทุนของทั้งสองประเทศต่อเนื่อง โดย ตลท.และตลาดหลักทรัพย์กัมพูชา มีความร่วมมือระหว่างกันตั้งแต่ปี 2557 และในครั้งนี้ได้ให้ความร่วมมือในการพัฒนาตลาดทุนของทั้งสองประเทศให้มีความต่อเนื่อง ผ่านการแลกเปลี่ยนข้อมูล แลกเปลี่ยนบุคลากรและทำกิจกรรมร่วมกัน มุ่งเน้นการขยายโอกาสการลงทุนให้ธุรกิจ ผู้ลงทุน และผู้ร่วมตลาดในทั้งสองตลาด
“ตลาดหลักทรัพย์แห่งประเทศไทยมีการทำงานร่วมกับตลาดทุนหลายแห่ง ซึ่งเป็นการดำเนินงานตามแผนกลยุทธ์ด้านการขยายขอบเขตของสินค้าและบริการผ่านการร่วมพัฒนาตลาดทุนในระดับภูมิภาค CLMVT (กัมพูชา ลาว เมียนมาเวียดนาม และไทย) เพื่อให้เกิดความแข็งแกร่งและเติบโตไปด้วยกันรวมทั้งเพิ่มความสนใจในตลาดทุน CLMVT ของผู้ลงทุนโลก” นางเกศรากล่าว
ด้าน Mr. Hong Sok Hour ประธานเจ้าหน้าที่บริหาร ตลาดหลักทรัพย์กัมพูชา เปิดเผยว่า ที่ผ่านมาตลาดหลักทรัพย์ไทยและกัมพูชาได้มีความร่วมมือระหว่างกันหลายด้านมาอย่างต่อเนื่องและการต่ออายุความร่วมมือครั้งนี้จะนำมาซึ่งความร่วมมือที่มีความต่อเนื่องในระยะยาวซึ่งตลาดหลักทรัพย์ไทยและกัมพูชาเห็นตรงกันในการพัฒนาผลิตภัณฑ์และธุรกรรมข้ามตลาดเพื่อประโยชน์ในการพัฒนาตลาดทุนของทั้งสองประเทศ
ขณะเดียวกัน ยังมีการจัดกิจกรรมสานสัมพันธ์บริษัทหลักทรัพย์ไทย-กัมพูชาเป็นครั้งแรก เพื่อเป็นเวทีให้บริษัทหลักทรัพย์ไทยและกัมพูชาได้พบและแลกเปลี่ยนมุมมองประสบการณ์การทำธุรกิจเอื้อให้เกิดการต่อยอดสร้างพันธมิตรระหว่างกัน โดยมีบริษัทหลักทรัพย์ของไทยเข้าร่วม 15 บริษัทและกัมพูชา 4 บริษัท รวมทั้งการจัดงานสัมมนา “Investment opportunities in Cambodian capital market”โดยเชิญผู้ลงทุนสถาบันจากไทยและกัมพูชามาร่วมรับฟังข้อมูลโอกาสการลงทุนในกัมพูชาและแลกเปลี่ยนมุมมองถึงโอกาสในการขยายการลงทุน โดยมีผู้ร่วมงานกว่า 80 ราย